**A Magyarhoni Földtani Társulat 2015. évi tevékenysége - főtitkári jelentés**

A 167 éves Magyarhoni Földtani Társulat 2015. évi 163. Tisztújító Közgyűlésén megválasztott új elnökségének személyi összetétele nem sokban változott. Újabb három évre ismét bizalmat kapott Baksa Csaba elnök, Hámor Tamás első társelnök, Sőreg Viktor és Unger Zoltán társelnökök, továbbá Cserny Tibor főtitkár. Újonnan választották meg Leél-Őssy Szabolcs társelnököt és Klíma Krisztián titkárt. A Közgyűlés által megválasztott régi-új elnök programbeszédében biztosította a tagságot arról, hogy a 2012-ben kitűzött célok változatlanok, de az elmúlt három év tapasztalataival gazdagodva az Elnökség azok hatékonyságának és eredményességének fokozására fog törekedni.

**Az Elnökség célkitűzései**

* a Magyarhoni Földtani Társulat tradicionális értékeinek megóvása, ezen belül:
	+ természetes és jogi tagjai létszámának növelése;
	+ a szervezet gazdaságos működtetése;
	+ színvonalas rendezvények szervezése;
	+ a szép magyar földtani nyelv művelése (Földtani Közlöny kiadásának biztosítása)
* a magyar geológustársadalom érdekképviseletének, presztízsének erősítése; társadalmi elismert­ségének és publicitásának szélesítése;
* rokon szakmai szervezetekkel, egyetemekkel, kutató intézményekkel, bányavállalatokkal, állami hivatalokkal és hatóságokkal jó kapcsolat kiépítése és ápolása.

**A Társulat 2015. évi tevékenysége**

*A Társulat taglétszámának alakulása*

A Társulat tagságának megoszlása 2015 december 31-én, a megelőző év azonos időpontjához hasonlítva:

|  |  |  |
| --- | --- | --- |
|  ***Év / létszám*** | *2014* | ***2015*** |
|  **Taglétszám**  | 1211 | **1214** |
|  **Új belépők** | 56 | **37** |
|  **Új belépők közül diákok** | 26 | **19** |
|  **Diákok száma** | 294 | **326** |
|  **Nyugdíjasok** | 279 | **266** |
| **Elhunyt tagtársak;****Felfüggesztés alatt****Kilépett** | 75913 | **19****72****22** |

2015 folyamán taglétszámunk az előző évhez viszonyítva gyakorlatilag nem növekedett, összetételének aránya kissé változott: a diákok létszáma nőtt, míg a nyugdíjas korosztályé csökkent.

Szomorú tény, hogy 2015-ben a korábbi évekhez viszonyítva jóval többen hunytak el, név szerint: *Alföldi László (1928–2015); Barabás Andor (1928–2015); Berényi Antalné Holló Ila (1936-2015); Böcker Tivadar (1931–2015); Csalagovits István (1936–2015); Dénes György (1923–2015); Fodor Tamásné (1936-2015); Haaz Istvánné (1925–2015); Kováçs István (1933–2015); Mecsi József (1945–2015); Mészáros Zoltán (1936–2015); Molnár Béla Sándor (1942-2015),**Müller Pál (1935–2015); Somfai Attila (1934–2015); Stanzel Antal (1938-2015); Szendrei Géza (1942–2015); Tirkala Ferenc (1932–2015); T. Kovács Gábor (1932-2015); Ujhelyi Györgyné (1924-2015).*

2015-ben három új jogi taggal tizenegyre bővült Társulatunk, a Geoteam Kft-t, a Biocentrum Kft-t, és a Terrapeuta Mérnöki, Oktatási, Kereskedelmi Kft-t üdvözölhettük tagjaink sorában.

*2015-ben állami és akadémiai kitüntetésben részesült tagtársaink*

Bérczi István „Magyar Érdemrend Tisztikeresztje” állami kitüntetés

Kecskeméti Tibor, Pulszky Ferenc-díj (a Magyar Múzeumi Egyesület díja)

Hatvani István Gábor, Junior Príma Kitüntetés a Magyar Tudomány kategóriában.

*Az Elnökség szakmai és adminisztratív munkája*

A hagyományosnak tekinthető elnökségi ülések (2015. 01. 22., 03. 04., 04. 09, 05. 27., 06. 25., 10. 15.) mellett legalább kéthetente tartottunk titkársági megbeszéléseket, továbbá negyedik alkalommal szervez­tük meg az „Ex-Elnökök ülését” (2015. 12. 16.), ahol Társulatunk még élő elnökeinek (Nemecz Ernő, Dank Viktor, Bérczi István, Kecskeméti Tibor, Brezsnyánszky Károly és Haas János) tapasztalatait és jó tanácsait hallgatta meg a jelenlegi elnökség. A Választmánnyal egy tavaszi és egy őszi (2015. 03. 04. és 11. 25.) ülésen tárgyaltuk meg Társulatunk előtt álló stratégiailag fontos szakmai és szervezeti kérdéseket. A Földtani Közlöny Szerkesztőbizottságával szintén két alkalommal tartottunk érdemi megbeszélést (2015. 05. 19. és 10. 06.).

Alapszabályunknak megfelelően, a Közgyűlést követően megtartott valamennyi szakosztályi és területi szervezeti vezetőség választásokon az Elnökség legalább egy tisztségviselőjével képviseltette magát.

Kiegészítettük a Közgyűlésen megválasztott Etikai Bizottságot (Kecskeméti Tibor elnök mellé Bognár László és Szabó Csaba tagokat); új összetételű Gazdasági Bizottságot választottunk (Puzder Tamás elnök, Földessy János, Krivánné H. Ágnes és Magyar Balázs tagok). Megújítottuk a Társulat Alapszabály és Ügyrendi Bizottságának összetételét is (Hámor Tamás elnök, Cserny Tibor, Gyalog László és Weiszburg Tamás tagok).

Baksa Csaba elnök a Társulat Alapszabályában rögzített jogával élve a Földtani Közlöny főszerkesz­tőjének Sztanó Orsolyát, technikai szerkesztőjének Piros Olgát kérte fel. Az MFT Ügyrendje szerint az Elnökség a Társulat kiadási tevékenységéért felelős koordinátornak Cserny Tibort bízta meg. A Tisztújító Közgyűlést követő ülésen a Választmány megválasztotta a Szerkesztőbizottság további tagjait is, név szerint: Babinszki Edit, Dulai Alfréd, Fodor László, Kiss János, Palotás Klára, Papp Gábor, Szakmány György, Török Ákos tagtársakat.

Az Elnökség megerősítette a 2012-ben felállított „Ásványvagyon Értékelő és Minősítő Ad hoc Bizottság” személyi összetételét újabb 3 évre. A felkért tagok: Fodor Béla, Zelenka Tibor, Szebényi Géza, Füst Antal és Földessy János volt. A Bizottság hatékony munkáját dicséri többek között az évenként, áprilisban megrendezésre kerülő „Az ásványvagyon minősítés, -értékelés és -gazdálkodás aktuális kérdései” című, kreditpontokkal jegyzett ankétsorozat, amelyet a Miskolci Területi Akadémiai Bizottsággal és a Miskolci Egyetem Műszaki Földtudományi Karával közösen rendeznek meg.

Az Alapszabály és Ügyrend Bizottság az Elnökség és a Választmány jóváhagyásával elkészítette az Alapszabályra épülő „Egységes Társulati Ügyrendet”. E feladat elvégzését részben törvényi, másrészt egyszerűsítési és megfogalmazási szempontok tették szükségessé.

A Titkárság 2015-ben több pályázatot és támogatási kérelmet állított össze, illetve nyújtott be a Társulat zavartalan működése, rendezvényeinek színvonalas megtartása és a Földtani Közlöny pontos megjelentetése érdekében. Ezek a következők voltak:

* a MOL NyRt felé, kiemelt rendezvényeink egy részét és a Földtani Közlöny kiadását szponzoráló támogatásért (hosszú évek óta a MOL fő szponzorunk, amely jelentős mértékben támogatja Társulatunkat);
* a Nemzeti Kulturális Alaphoz (NKA) a Földtani Közlöny megjelentetésének támogatására (ezt elutasították), valamint a 2016. évi Őslénytani Vándorgyűlés megrendezésének szponzorálására (ez a pályázat eredményes volt, de a támogatás felhasználása 2016-ban lehetséges).
* Nemzeti Együttműködési Alaphoz (NEA) a Társulat központi működését támogató hozzá­járulásért (ez a pályázat eredményes volt, de a támogatás felhasználására csak 2016-ban kerülhet sor).

A Társulat szerződést kötött a Duna Ipoly Nemzeti Park Igazgatóságával 11 védelemre javasolt földtani objektum (alapszelvények és objektumok) természetvédelmi kezelési tervének elkészítésére, amelyet időben és jó minőségben teljesített.

Az Országos Széchenyi Könyvtárral 2014-ben megkötött együttműködési megállapodása szellemében az Elektronikus Periodika Archívumában (EPA) ingyenesen elérhetővé váltak az alábbi társulati kiadványok:

\* Földtani közlöny: <http://epa.oszk.hu/01600/01635>
Az EPA-ban katalogizálva: 2015. február 4., elérhető évfolyamok (1959-2014) száma: 89. Megtekintések száma (2015. december 18): 20180
\* Földtani kutatás (MBFH kiadvány): <http://epa.oszk.hu/02700/02732>
Az EPA-ban katalogizálva: 2015. szeptember 18., elérhető évfolyamok (1956-2005) száma: 6. Megtekintések száma (2015. december 18): 1197

\* Általános földtani szemle: <http://epa.oszk.hu/02700/02751>
Az EPA-ban katalogizálva: 2015. október 20. elérhető évfolyamok (1971-2005) száma: 21. Megtekintések száma (2015. december 18): 953
\* Őslénytani viták: <http://epa.oszk.hu/02700/02736>
Az EPA-ban katalogizálva: 2015. szeptember 30., elérhető évfolyamok (1963-1993) száma: 25. Megtekintések száma (2015. december 18): 1173

2015-ben, a Földtudományi forgatagon első alkalommal került bemutatásra „2016. év ásványa”, a gránát és „2016. év ősmaradványa”, a Nummulites. Az akció megszületésében az Ásványtan-Geokémiai-; az Őslénytani-Rétegtani- valamint az Oktatási és Közművelődési Szakosztályok lelkes tagjai jeleskedtek. A rendezvényre roll-up-ok, színes szórólap és naptár, továbbá emblémás pólók is készültek.

Az elmúlt esztendőben társulati közadakozásból elkészült Szabó József bronz mellszobrának másolata, amelyet az egyik legnagyobb geológusunk Fiumei úti temetőben lévő síremlékén állítottunk fel és a síremléket is felújíttattuk.

2015-ben hazánk földtani értékeit bemutató művészi fotókat tartalmazó falinaptárt adtunk ki.

*Az Elnökség hazai és külföldi kapcsolatépítése*

Fontos feladatunknak tekintettük a rokon szakmai szervezetekkel, egyetemekkel, kutató intézményekkel, bányavállalatokkal, állami hivatalokkal és hatóságokkal korábban megkötött 31 db együttműködési megállapodás hasznos és érdeklődésre számot tartó szakmai tartalommal való kitöltését. 2015-ben sikerült további három szerződést megkötni: a Magyar Mérnöki Kamara Geotechnikai Tagozatával; a Szerb Földtani Társulattal és az ELTE TTK Földrajz - Földtudományi Intézettel. Ezek a megállapodások az alábbi kérdésköröket tartalmazzák:

1. mindkét fél lehetővé teszi a másik elérhetőségének adatait, honlapjának címét, azonnali hozzáférést biztosító link formájában;
2. tájékoztatják egymást kölcsönösen a meghirdetett szakmai rendezvényekről, konferenciákról, tanulmányutakról, megemlékezésekről és ezekkel összefüggő kérdésekről;
3. egybeeső érdekek esetén közös rendezvényeket szerveznek;
4. közösen lépnek fel érdekérvényesítő képességük növelése érdekében.

Fontos és nagyon hasznos együttműködés volt a 2014-ben létrejött Földtudományi Civil Szervezetek Közösségébe tömörülő tíz tagszervezet között. Két nagy rendezvény, a Föld Napja és a Földtudományos forgatag megrendezésével tudtunk sikeresen a nagyközönség előtt szerepelni.

Társulatunk tagja a Geológusok Európai Szövetségének (European Federation of Geologists, röviden EFG, http://eurogeologists.eu), amely szervezet kizárólag jogosult az European Geologist (EurGeol) cím kiadására. Az EFG 5 tagú szakmai vezetőségében a külkapcsolatokért felelős vezetőként 2015 júniusáig Hartai Éva, majd ezt követően Hámor Tamás tagtársunk tevékenykedett. Az EFG keretén belül 9 tematikus szakértői panel működik, közülük háromnak magyar vezetője van:

* Sőreg Viktor a Panel of Experts on Oil and Gas;
* Szanyi János a Panel of Experts on Geothermal Energy;
* Hartai Éva a Panel of Experts on Education szakértői csoportot koordinálja.

Az EFG hivatalos lapja, az European Geologist évente 2 alkalommal, áprilisban és novemberben jelenik meg. A lap főszerkesztője Hartai Éva tagtársunk.

2015-ben Társulatunk részt vett az EFG által megnyert 2 db H2020 pályázat kivitelezésében „Third Party” státuszban:

* KINDRA (European Knowledge Inventory for Hydrogeology Research);
* INTRAW (International cooperation on raw materials) projektek megvalósításában.

További két projekt megvalósításához szándéknyilatkozatot írtunk alá, szintén „Third Party” státuszban. E projektek:

* CHPM 2030 (Combined Heat, Power and Metal extraction from ultra-deep ore bodies);
* UNEXMIN (An Autonomous Underwater Explorer for Flooded Mines).

*A Társulat kiadványai*

Földtani Közlöny 145/1-4. szám

Bartha I.R., Kriván Á., Magyar I., Sebe K. (szerk.): 6th Workshop on the Neogene of Central and South-Eastern Europe, an RCMNC Interim Colloquium 31. May – 3 June 2015, Orfű, Hungary., 126 p.

Dályay V., Sámson M.: Tisia konferencia, Pécs, 2015. február 27-28., 76 p.

Pál-Molnár E., Raucsik B., Varga A. (szerk.): Meddig ér a takarónk? A magmaképződéstől a regionális litoszféra formáló folyamatokig. 6. Kőzettani és geokémiai Vándorgyűlés, Szeged 2015., 149 p.

Földtani értékek 2016. falinaptár

Továbbá, részt vettünk a 2015. évi „Geology for Society” EFG kiadvány elkészítésében, amelynek magyar nyelvű változata elérhető az alábbi linken: <http://eurogeologists.eu/wp-content/uploads/2015/09/Geology-for-Society_Hungarian-Final.pdf>

*A Társulat gazdálkodása*

A Társulat gazdálkodásának részletes adatait a Közhasznúsági melléklet, illetve Gazdasági Bizottság beszámolója mutatja be. Néhány általános megjegyzést azonban érdemes kiemelni:

* A Társulat 2015. éves pénzügyi gazdálkodása a megelőző évihez hasonló mértékű, kiegyensúlyozott és pozitív szaldós volt (28.666, EFt bevétel és 26.539 EFt kiadás mellett, +2.127 EFt eredményt produkált).
* 2015. évi bevételeink megoszlása: tagdíjbefizetések (természetes személy és jogi) 27,6%; támogatások (cégek és tagtársak) 5,1%; rendezvények 46,5%; Földtani Közlöny 9,9%; egyéb (működési, pályázatok stb.) 10,9%.
* 2015. évi kiadásaink megoszlása: működési kiadás 40,3%; rendezvények 27,9%; Földtani Közlöny 9,6%; egyéb 14,8%; eredmény 7,4%.
* A Földtani Közlönyt az elnökség 2015-től tagdíj befizetése esetén on-line ingyenesen elérhetővé tette, melynek következtében a nyomtatott változat megrendelőinek köre cca. 10%-al, tényleges előfizetői közel 25%-al csökkent.
* a 2014 és 2015. évi egyéni tagdíjbefizetések elmaradása a 2015. évre tervezett egyéni tagdíjak 53%-át teszi ki.

*Társulati rendezvények*

A Társulat 2015.-ben 25 nagyrendezvényt bonyolított le központi (elnökségi) és szakosított (területi szervezeti és szakosztályi) szervezésben, amelyek fontosabb adatait (az esemény neve, időpontja, helyszíne, az elhangzott előadások és a résztvevők száma) az alábbi táblázatban foglaltam össze. A rendezvények részleteit (az előadók neve és előadásaiknak címe) a Földtani Közlöny 146/2. füzetének „Társulati ügyek” rovata tartalmazza, míg az egyes események szakmai beszámolóinak elérhetőségét a táblázat utolsó oszlopa mutatja meg.

|  |  |  |  |  |
| --- | --- | --- | --- | --- |
| I. Kiemelt központi rendezvények | Időpont, helyszín | előadások száma | résztvevők száma | F.K. beszámoló |
| 1 | Hámor Géza 80. emlékülés | 2015. február 25., Tata | 8 | 37 | 145/1; p. 100-101 |
| 2 | MFT 163. Tisztújító Közgyűlése | 2015. március 18., Budapest | 3 | 130 | - |
| 3 | Ifjú Szakemberek Ankétja (ISZA) | 2015. március 27–28., Sopron | 35 | 70 | - |
| 4 | Föld Napja  | 2015. április 25., Budapest/Miskolc | - | 22 | 145/2; p.196 |
| 5 | 6th Workshop on the Neogene of Central and Southeastern Europe | 2015. május 31–június 3., Orfű | 37 | 78 | 145/3; p.301 |
| 6 | Juhász Árpád 80., ünnepi szakülés | 2015. június 11., Budapest | 9 | 105 | - |
| 7 | Földtani-, bányászati- és kultúrtörténeti értékek nyomában V. | 2015. szeptember 17-19. (3 napos terepbejárás, Felvidéken)  | - | 35 | 145/4; p.406-407 |
| 8 | Hans-Jürgen Gawlick (Leoben) előadóülés | 2015. október 26., Budapest | 1 | 38 | - |
| 9 | Földtudományos forgatag | 2015. november 7–8., Budapest, MTM | 13 | 2250 | 145/4; p.409-410 |
| II. Kiemelt szakosított rendezvények | Időpont, helyszín | előadások száma | résztvevők száma | F.K. beszámoló |
| 1 | 10. Téli Ásványtudományi Iskola  | 2015. január 23–24., Balatonfüred | 24 | 84 | 145/1; p. 99-100 |
| 2 | Mérnökgeológia-kőzetmechanika 2014 konferencia | 2015. február 4–5., Budapest | 41 | 150 | 145/1; p. 100 |
| 3 | Tisia konferencia | 2015. február 27–28., Pécs | 19 | 61 | 145/4; p. 405 |
| 4 | 8. Országos Középiskolai Földtudományi Diákkonferencia | 2015. április 10–11., Miskolci Egyetem | 21 | 65 | - |
| 5 | 4. Ásványvagyon gazdálkodási Fórum (Új lehetőségek a nyersanyag gazdálkodás területén az S3 program tükrében) | 2015. április 23., Miskolc, Akadémiai Bizottság | 10 | 78 | 145/2; p. 195-196 |
| 6 | 18. Őslénytani Vándorgyűlés | 2015. május 14–16., Fónagyság | 36 | 58 | 145/2; p. 196-197 |
| 7 | XVIII. Geomatematikai Szimpózium | 2015. május 28–30., Mórahalom | 27 | 45 | 145/2; p. 197 |
| 8 | V. Össz-egyetemi terepgyakorlat | 2015. augusztus 24–28., Mátra | - | 30 | 145/3; p. 301-302 |
| 9 | VI. Kőzettani Vándorgyűlés | 2015. szeptember 10-12., Ópálos (Erdély) | 18 | 57 | 145/4; p. 404-406 |
| 10 | Ált. földtani Sz.o. terepbejárása | 2015. október 10–11. | - | 42 | - |
| 11 | ProGEO-Geotop nap | 2015. október 3. és 10., több helyszínen | - | 720 | 145/4; p. 407-408 |
| 12 | Horizon2020 - nemzetközi műszaki földtudományi projektek az ÉMo-i régióban | 2015. november 12., Miskolc | 8 | 86 | 145/4; p. 410 |
| 13 | II. Ásványtani, Geokémiai és Kőzettani Műhelylátogatás | 2015. november 19–20., Pécsi Egyetem | 12 | 43 | - |
| 14 | IV. NosztalGEO Ankét | 2015. november 20., Algyő | 9 | 91 | 145/4; p. 410 |
| 15 | 60 éve kezdődött a mecseki uránbányászat (múlt, jelen, jövő) | 2015. december 2., Pécs | 13 | 158 | - |
| 16 | V. AAPG Student workshop | 2015. december 3., Budapest  | 2 | 37 | - |

Kiemelt nagyrendezvényeinket négy nagy csoportba sorolhatjuk.

Az első, az egyes szakterületek legfontosabb újdonságait bemutató szakmai ankétok, szimpóziumok, vándorgyűlések és konferenciák. Ezek a rendezvények egyre inkább tért hódítanak, 2-3 naposak, igen sok előadással és poszterrel, legtöbbször terepbejárással vagy műhelylátogatással egybekötve igen népszerűek. 2015-ben 12 ilyen hazai és nemzetközi találkozó volt, amelyek látogatottsága 50-150 fő, legtöbbször saját kiadvánnyal is rendelkeztek. Szinte valamennyi szakosztály és területi szervezet kivette részét ezek megszervezésében, nem ritkán közösen, más civil szervezetekkel, egyetemi karokkal és az MTA tudományos bizottságaival, albizottságaival. Ezeken a többségében részvételi díjas szakmai rendez­vényeken összesen mintegy 800 fő vett részt.

A nagyrendezvények második nagyobb körét a földtudományi szakmát népszerűsítve az érdeklődő nagy­közönséget megcélozva szerveztük meg. Ilyen volt 2015-ben a Föld Napja, a Földtudományos forgatag, a ProGEO-napok és a Földtani-, kultúrtörténeti értékeink nyomában c. kirándulás. Ezeknek a rendez­vényeknek nagy része térítésmentes volt, ahol több mint 3000 fő részvételét regisztráltuk.

Kiemelt rendezvényeink harmadik csoportját jelentette a fiataloknak és velük közösen megszervezett eseményeink, ú.m. az az Országos Középiskolai Földtudományi Diákkonferencia, az Ifjú Szakemberek Ankétja, az Össz-egyetemi terepgyakorlat és az AAPG Student workshop. A rendezvények sikerét elsősorban Társulatunk szakmai tapasztalatokkal rendelkező gyakorlati szakemberei és tanárai bizt­sították. Ezek az események általában részvételi díjasok voltak, azonban a Társulat vagy szponzoraink azt részben vagy teljes egészében átvállaltak. A 4 rendezvényen több mint 200 fő vett részt.

Negyedikként meg kell említeni a kiemelt eseményeket („Algyő 50” és „60 éves uránbányászat”), a kima­gasló tiszteleti tagtársaink tiszteletére megrendezett ünnepi szaküléseket (Hámor Géza 80., Juhász Árpád 80., Hans-Jürgen Gawlick). Az öt rendezvényen cca. 430 fő vett részt.

A 25 kiemelt nagyrendezvényeinken mindösszesen 4570 fő résztvevőt regisztráltunk.

Nagyrendezvényeink megszervezésében az Elnökség munkáját nagyban segítették a területi szervezetek és a szakosztályok, valamint az Ifjúsági Bizottság aktív tagjai. Ezen felül, a négy területi szervezet és a tíz szakosztály további terepbejárásokat, előadóüléseket és egyéb eseményeket is szervezett saját hatáskörben. Ezen események és az azon résztvevők számát az alábbi táblázat tartalmazza. A teljesség kedvéért jegyzem meg, hogy a táblázatban szereplő nagyrendezvények részletesebben az előző táblázat „szakosított rendezvények” részében is szerepel.

|  |  |  |  |  |  |
| --- | --- | --- | --- | --- | --- |
| Területi szerv., szakosztály | nagyrendezvény | terepbejárás | előadóülés | egyéb | összesen |
| szá­ma | részt­vevők száma | szá­ma | részt­vevők száma | szá­ma | részt­vevők száma | szá­ma | részt­vevők száma | szá­ma | részt­vevők száma |
| Alföldi T. Sz. | 1 | 91 |  |  | 2 | 51 |  |  | 3 | 142 |
| Dél-dunántúli T. Sz. | 2 | 219 |  |  |  |  | 1 | 14 | 3 | 233 |
| Észak- és Közép- dunántúli T. Sz. |  |  |  |  | 4 | 42 | 1 | 35 | 5 | 77 |
| Észak-magyarországi T. Sz. | 2 | 164 |  |  | 3 | 49 | 1 | 24 | 6 | 237 |
| Budapesti T. Sz. és Általános földtani Szako. |  |  | 1 | 42 | 1 | 50 |  |  | 2 | 92 |
| Agyagásványtani Szako. |  |  |  |  | 4 | 136 |  |  | 4 | 136 |
| Ásványtan- Geokémiai Szako. | 3 | 201 |  |  | 3 | 112 |  |  | 6 | 313 |
| Geomatematikai és Számítás-technikai Szako. | 1 | 45 |  |  |  |  | 1 | 11 | 2 | 56 |
| Mérnökgeológiai és Környezet-földtani Szako. | 1 | 150 |  |  | 3 | 70 |  |  | 4 | 320 |
| Nyersanyagföldtani Szako. |  |  | 1 | 15 | 6 | 162 |  |  | 6 | 177 |
| Oktatási és Közművelődési Szako. | 1 | 65 |  |  |  |  |  |  | 1 | 65 |
| Őslénytani és Rétegtani Szako. | 1 | 58 |  |  | 1 | 17 |  |  | 2 | 75 |
| PROGEO Földtudo-mányi természetvédelmiSzako. |  |  | 2 | cca.720 | 1 | 17 |  |  | 3 | 758 |
| Tudománytörténeti Szako. |  |  |  |  | 9 | 186 | 4 | 156 | 13 | 341 |
| Ifjúsági Bizottság |  |  | 1 | 30 |  |  | 2 | 12 | 3 | 42 |

A táblázatban közölt adatok reális képet adnak a területi szervezetek és szakosztályok 2015-ben elvégzett munkájáról. A 63 rendezvényen mindösszesen 3084 fő vett részt, amelyből ha le is vonjuk a 15 átfedő kiemelt rendezvényen részt vettek számát, akkor is tekintélyes 1279 fő volt ezeknek az eseményeknek a látogatottsága.

Fentiek közül (a teljesség igénye nélkül) néhány kiemelkedően jól sikerült rendezvényt, illetve tevékeny­ségi formát (az illetékes titkárok jelentései alapján) az alábbiakban szeretnék kiemelni:

Alföldi Területi Szervezet

A korábbi évekhez hasonlóan a 2015. évet is változatos és igényes tevékenység jellemezte. Kiemelendő a Dél-dunántúli Területi Szervezettel és az MTA Pécsi Területi Bizottságával közösen Pécsett megrendezett „Tisia Konferencia”, valamint a Debreceni Akadémiai Bizottsággal Debrecenben közösen megrendezett „Szöőr Gyula Emlékülés”. Továbbra is nagyon népszerű az évente hagyományosan megrendezett „NosztalGEO 2015”, amelynek témája „Algyő 50” volt, ahol ismét lehetőség nyílt hasznos találkozásokra és párbeszédre a tapasztaltabb és még kezdő fiatal szakemberek között.

A megválasztott új vezetőség: elnök Kiss Balázs, titkár Raucsikné Varga Andrea, vezetőségi tagok Fiser-Nagy Ágnes, Horváth Janina, Király Attila, M. Tóth Tivadar és Rózsa Péter. Póttag Kovács Gábor.

Budapesti Területi Szervezet és az Általános Földtani Szakosztály

A területi szervezet és a Szakosztály közös a 2015. évi tevékenységét továbbra is együtt végezte. Hagyo­mányosan, két napos terepbejárást szerveztek az MTA Szedimentológiai Albizottságával a Nógrád-Novohrad Geopark területére, a vulkánok és vulkanoklasztitok tanulmányozására. Ezenfelül, miocén-pliocén deformáció, üledékképződés és vulkanizmus a Pannon-medencében című nagysikerű előadóülést is megrendeztek.

A megválasztott új vezetőség: elnök Kercsmár Zsolt; titkár Sebe Krisztina, vezetőségi tagok Budai Tamás, Csillag Gábor és Sztanó Orsolya. Póttagok Koroknai Balázs és Magyari Árpád.

Közép-és Észak-Dunántúli Területi Szervezet

A területi szervezet a Veszprémi Akadémiai Bizottság Földtani és Bányászati Munkabizottságával és a Balaton-felvidéki Nemzeti Park Igazgatósággal, továbbá a Bakony-Balaton Geoparkkal karöltve végzett eredményes munkát. Várpalota környékén folytatták a sikeres geotúra-vezetői tanfolyam megszervezését, és több alkalommal indítottak terepbejárásokat a Geopark területén. Részt vettek a Tapolcai-tavasbarlang Látogatóközpont és a Mencshelyi Halom-hegyi vulkáni tanösvény szakmai anyagának kidolgozásában. Utóbbiról Futó János egy ismeretterjesztő füzetet is készített.

A megválasztott új vezetőség: elnök Futó János, titkár Rostási Ágnes, vezetőségi tagok Farkas Sándorné, Kneifel Ferenc és Rybár Olivér.

Dél-Dunántúli Területi Szervezet

A szervezet tárgyévi tevékenységéből kiemelkedik a Pécsi Akadémiai Bizottság Földtani és Bányászati Munkabizottságával, valamint több társszervezettel közösen megrendezett „Tisia konferencia”, amelynek előadásaiból egy 76 oldalas nyomtatott kiadvány is készült. Másik nagysikerű, közös rendezvényük témája a „60 éve kezdődött mecseki uránbányászat” volt. A rendezvény áttekintést nyújtott a Mecsekérc Zrt. urán­kutatáshoz kapcsolódó földtani-bányászati, az ebből kinövő környezetvédelmi, rekultivációs, radio­aktív hulladékok elhelyezéséhez kapcsolódó kutatási és bányászati, valamint hidrogeológiai, vízhaszno­sítási, ásványi nyersanyag-kutatási tevékenységéről és ennek a térség és az ország gazdasági, kulturális életére gyakorolt hatásairól.

A megválasztott új vezetőség: elnök Hámos Gábor, titkár Dályay Virág, vetőségi tagok Fedor Ferenc, Kasztl Csaba, Kovács László és Máthé Zoltán. Póttagok Csicsák József és Horváth Zsolt.

Észak-Magyarországi Területi Szervezet

Az év két legjelentősebb eseménye a „4. Ásványgazdálkodási Fórum”-hoz és a „Horizon 2020 nemzet­közi műszaki földtudományi projektek” bemutatásához kötődött, amelyeket a Miskolci Egyetem Műszaki Földtudományi Karral és a MTA Miskolci Területi Bizottságával közösen rendeztek meg. 2015-ben is megszervezték a hagyományos „Szent-Iván napi vacsoraest”-et, ahol a területi szervezet jubiláns tagjait köszöntötték, továbbá az egyetemi hallgatók földtani élménybeszámoló-délutánját.

A megválasztott új vezetőség: elnök Less György, titkár Móricz Ferenc, vezetőségi tagok Bári Enikő, Deák János, Földessy János, Mádai Ferenc és Németh Norbert.

Agyagásványtani Szakosztály

A Szakosztály szorosan együttműködött az Ásványtan-Geokémiai Szakosztállyal, előadóüléseiket (Nemecz Ernő 95. és Szöőr Gyula 75. születésnapi szakülések) közösen szervezték. Aktív szerepet vállaltak a 2016-ban Kassán megrendezésre kerülő „8. Mid-European Clay Conference” szervezésében.

A megválasztott új vezetőség: elnök Tóth Erzsébet, titkár Kristály Ferenc, vezetőségi tagok Farkas Izabella,  Kovács Kis Viktória, Kristóf János, Németh Tibor, Raucsik Béla, Sipos Péter és Tombácz Etelka. Póttag: Balázs Réka. Tiszteletbeli elnök: Nemecz Ernő, tiszteleti tagok Dódony István, Földvári Mária, Szendrei Géza és Viczián István.

Ásványtan-Geokémiai Szakosztály

A Szakosztály 2015. évi tevékenysége hagyományosan magas színvonalú és kimagaslóan eredményes volt. Részt vettek a 6. Mineral Sciences in the Carpathians (MSCC) nemzetközi konferencia megszervezésében (Veszprém, 2015. május 16-19.) és lebonyolításában, számos előadással. A 74 fős konferencián összesen 30 előadás és 44 poszter került bemutatásra, a konferencia kivonatait a szegedi „Acta Mineralogica-Petrographica Abstract Series 9.” kötete tartalmazza. A rendezvényhez egynapos terepbejárás is kapcso­lódott. A 2015-ben 10. alkalommal megrendezett „Téli Ásványtudományi Iskola” a Szakosztály egyik alapvető szakmai találkozója volt, közösen szervezve az MTA X. Osztály Geokémiai, Ásvány- és Kőzet­tani Tudományos Bizottságának Nanoásványtani Albizottságával.

A Szakosztály koordinálásával, és az MTA Geokémiai, Ásvány- és Kőzettani Tudományos Bizottságának Felsőoktatási Munkabizottsága szervezésében került sor a „2. Ásványtani, kőzettani és geokémiai felső­oktatási műhelyek éves találkozója” programra amelynek házigazdája a Pécsi Tudományegyetem Földtani és Meteorológiai Tanszéke volt. A rendezvény keretében a résztvevők meglátogatták a Szentágothai János Kutatóközpont földtudományokban érintett kutatólaborjait is. Előadóüléseiket az Agyagásványtani Szakosztállyal közösen rendezték meg.

Kiemelten fontos szakosztályi tevékenység volt az „Év ásványa” közművelődési és tudomány­népsze­rűsítő program szervezésében és koordinálásában való részvétel. Ennek eredményeként webes szava­zással az „Év ásványa” cím első birtokosa, a gránát csoport lett, amelynek első mini-kiállításra a Földtudo­mányi Forgatagon, a Magyar Természettudományi Múzeumban került sor.

A Szakosztály látja el a tág értelemben vett ásványtani tudományterület nemzetközi képviseletét a Nem­zet­közi Ásványtani Szövetségben (IMA) és az Európai Ásványtani Unióban (EMU).

A megválasztott új vezetőség: elnök Weiszburg Tamás, titkár Tóth Erzsébet, vezetőségi tagok Bajnóczi Bernadett, Farkas Izabella, Kristály Ferenc, Papp Gábor és Váczi Tamás. Póttagok: Haranginé Lukács Réka és Zajzon Norbert.

Geomatematikai és Számítástechnikai Szakosztály

A Szakosztály a Szegedi Tudományegyetem Földrajzi és Földtudományi Intézetével közösen Móra­hal­mon rendezte meg a XVIII. Geomatematikai Ankétját, amely egyben a VII. Horvát-Magyar Geomate­matikai Konferencia volt. A rendezvényen képviseltették magukat mind az alkalmazott matematikai mód­szerek, mind a felhasználói területen született rezervoár és hidrodinamikai modellek, de emellett olyan előadások is helyet kaptak, melyek idősor elemzéssel vagy éppen bizonytalanság és kockázat elemzéssel foglalkoztak. A három napos rendezvényt megelőzte egy úgynevezett ’nulladik-napi’ kőzetfizikai műhely­találkozó a Geochem Kft-nél.

A megválasztott új vezetőség: elnök Horváth Janina, titkár Hatvani István Gábor, vezetőségi tagok Trásy Balázs, Bajkay Péter, Szanyi János, Tomislav Malvic és Unger Zoltán.

Mérnökgeológiai és Környezetföldtani Szakosztály

A Szakosztály legfontosabb rendezvénye 2015-ben a „Mérnökgeológia-Kőzetmechanika 2015” kon­fe­rencia volt, ahol megünnepelték a BME Ásvány és Földtani Tanszék (jelenleg Geotechnika és Mérnök­geológia) megalapításának 150. éves évfordulóját. Ez alkalomból a szokásos konferencia 2 naposra bővült, az első nap hazai, míg a második nap neves nemzetközi előadók tartottak a témához kapcsolódó előadá­sokat. A konferencián elhangzott előadásokat Hantken kiadó önálló kötetben (szerk. Török Ákos, Görög Péter, Vásárhelyi Balázs) jelentette meg. A nagyrendezvény mellett olyan előadóüléseket is szerveztek, amelyek nemzetközi tapasztalatokat közvetítettek (ausztráliai szénbányászat problémái, norvégiai alagútépítési tapasztalatok).

A szakosztály látja el a Nemzetközi Mérnökgeológiai és Környezetföldtani Egyesület (IAEG) hazai képviseletét.

A megválasztott új vezetőség: elnök Török Ákos, titkár Görög Péter, vezetőségi tagok Bögöly Gyula, Cserny Tibor, Kárpáti László, Kocsisné Bodnár Nikolett, Kovács László, Kuti László, Paál Tamás, Puzder Tamás és Scharek Péter.

Nyersanyagföldtani Szakosztály

2015-ben több előadóülést, valamint hagyományteremtő szándékkal terepgyakorlatot szerveztek, ez alkalommal a Velencei-hegységbe. A vezetőség elhatározta, hogy kezdeményezi az „év ásványa” és az „év őslénye” folytatásaként az „év nyersanyaga” programot, amelyre terveket dolgoztak ki. Hasznosan együtt­működtek a „Society of Economic Geologists” ELTE-n tevékenykedő „student chapter”-ével, vala­mennyi előadóülésüket közösen szervezték meg.

A megválasztott új vezetőség: elnök Holoda Attila, titkár B. Kiss Gabriella, vezetőségi tagok Benkó Zsolt, Tóth Judit és Szebényi Géza.

Oktatási és Közművelődési Szakosztály

A Miskolci Egyetem Műszaki Földtudományi Karának együttműködésével és a Magyar Bányászati és Földtani Hivatal szponzorálásával a Szakosztály immár nyolcadik alkalommal rendezte meg a Közép­iskolai Földtudományi Diákkonferenciát. A konferencián a középiskolai diákok 5 szekcióban 21 előadást mutattak be. A helyezettek közül a zsűri 4 db előadást OTDK részvételre javasolt (földtan- őslénytan és hidrogeológia-geofizika szekcióból).

Fontos szakosztályi tevékenység volt az Ásványtan-Geokémiai és az Őslénytan-Rétegtani Szakosz­tá­lyokkal közösen megszervezett közművelődési és tudománynépszerűsítő program koordinálásában való részvétel, amelynek eredményeképpen megválasztásra került az „Év ásványa”-ként a gránátcsoport, és az „Év ősmaradványa”-ként a Nummulites.

A megválasztott új vezetőség: elnök Mádai Ferenc, titkár Gherdán Katalin, vezetőségi tagok Babinszki Edit, Brezsnyánszky Károly, Csámer Árpád, Főzy István, Haranginé Lukács Réka, Hartai Éva Prakfalvi Péter és Weiszburg Tamás.

Őslénytani-Rétegtani Szakosztály

A Szakosztály a 18. Magyar Őslénytani Vándorgyűlését rendezte meg. A háromnapos rendezvényen a hagyományoknak megfelelően az első és harmadik napon hangzottak el szakmai előadások. A kollégák összesen 7 szekcióban 34 előadást tartottak és 8 posztert mutattak be. A változatos program során a holocén klímaváltozástól kezdődően a mezozoikum evolúciós folyamatig ismerhettük meg az aktuális eredményeket. Az idei vendégelőadó Vivi Vajda (Lund University, Swedish Museum of Natural History) volt, aki „Changes in terrestrial ecosystems across the Cretaceous- Paleogene mass–extinction intervall – new results from New Zeland and Belize” címmel tartott előadást. A szakosztály vezetősége idén is díjazta a legjobb előadásokat és posztereket.

A rendezvény második napja hagyományosan terepbejárás volt, amely során a Bükk nyolc érdekes feltárását keresték fel a résztvevők. A vándorgyűlésről készült 62 oldalas programfüzet (szerk. Bosnakoff Mariann, Dulai Alfréd) tartalmazta az előadások és poszterek kivonatait, valamint a kirándulásvezetőt is.

Fontos szakosztályi tevékenység volt az „Év ősmaradványa” közművelődési és tudománynépszerűsítő program szervezésében és koordinálásában való részvétel. Ennek eredményeként webes szavazással az „Év ősmaradványa” cím első birtokosa, a Nummulites lett, amelynek első mini-kiállítását a Földtudo­mányi Forgatagon, a Magyar Természettudományi Múzeumban mutatták be.

A Vándorgyűlésen megválasztott új vezetőség: elnök Magyar Imre, titkár Bosnakoff Mariann, vezetőségi tagok Bodor Emese Réka, Ősi Attila, Pálfy József, Tóth Emőke és Virág Attila.

ProGEO Földtudományi Természetvédelmi Szakosztály

A szakosztály 2015-ben október első két szombatján rendezte meg a hagyományosnak tekinthető Geotóp-napokat a földtudományi értékek iránt érdeklődő nagyközönség számára. Összesen 20 hely­színen (Békéscsabán, Csólyospáloson, Fertőrákoson, Pálházán, Salgótarjánban, Szarvaskőn, Aggteleken és Jósvafőn, Budapesten a Sas-hegyen, Csákváron, Cserépfalun, Pécsett, Pilisszentlászlón, Pulán, Puszta­maróton, Somlóvásárhelyen, Tarpán, Tatán, Tihanyban és Zircen) tartottak földtani-természet­védelmi terepbejárást, több mint 720 érdeklődő számára.

A Szakosztály látja el Magyar Nemzeti Bizottság formájában a ProGEO nemzetközi szervezet hazai képviseletét.

A megválasztott új vezetőség: elnök Horváth Gergely, titkár Novák Tibor, vezetőségi tagok Csillag Gábor, Karancsi Zoltán, Páll Dávid Gergely, Prakfalvi Péter és Szentpétery Ildikó.

Tudománytörténeti Szakosztály

A Szakosztály havi rendszerességgel megtartott szakülései közül három rendezvény csoportot lehet kiemelni: Juhász Árpád 80. születésnapi köszöntését; jubileumi emléküléseket (Dudichné Vendl Mária 125 éve, Csiky Gábor 100 éve született, Saáry Éva), valamint a temetői kegyeleti sétákat (2015-ben Farkas­réten emlékeztek meg geológus elődeinkről).

A megválasztott új vezetőség: elnök Hála József, titkár Zsadányi Éva, vezetőségi tagok Kecskeméti Tibor, Papp Péter, Póka Teréz, Viczián István és  Vitális György. Póttagok Csath Béla és Dobos Irma.

Ifjúsági Bizottság

Az Ifjúsági Bizottság közreműködött az Ifjú Szakemberek Ankétjának előkészítésében és a benyújtott támogatási pályázatok elbírálásában, továbbá aktív részt vállaltak a Társulat közhasznúságát biztosító rendezvények lebonyolításában, különösen a Föld Napja és a Földtudományos forgatag eredményes kivi­te­lezésében. Önállóan és nagyon sikeresen megszervezték az ötnapos V. Össz-egyetemi terepgyakorlat az Északi-középhegységben, amelyhez színvonalas kirándulásvezetőt is összeállítottak. A rendezvény rész­vé­teli díjának csökkentése érdekében sikerült támogató szervezeteket is szerezniük.

A rendezvényeken túl a bizottság nagy hangsúlyt fektetett a saját, önálló honlap karbantartására és a különböző portálokon való megjelenésre.

A megválasztott vezetőség (2015. március 5. – november 6.): elnök Csomor Áron, titkár Kiss Anett, vezetőségi tagok Dabi Gergely, Csondor Katalin, Kürthy Dóra és Radics Tamás. Póttag Havril Tímea.

A megválasztott új vezetőség (2015. november 6.-): elnök Csomor Áron, titkár: Csondor Katalin, vezetőségi tagok Dabi Gergely, Horváth Judit, Kürthy Dóra, Lange Thomas Pieter, Radics Tamás és Simon István. Póttag Havril Tímea.

**A Társulat 2015. évi kiemelt eredményei**

* A Társulat szakmai és gazdasági szempontból eredményes működtetése
* Kapcsolódás négy Horizon 2020 EU-s projekthez (INTRAW, KINDRA, UNEXMIN, CHPM2030), továbbá néhány kisebb összegű pályázat és hazai projekt megnyerése
* Összesen 25 kiemelt központi és szakosított rendezvény sikeres megrendezése (szakmai beszámolók a FK „Hírek” rovatában, valamint a központi rendezvényekről fényképalbumok) 4570 résztvevőt vonzott. További 63 szakosztályi és területi szervezeti rendezvény gazdagította a Társulat 2015. évi szakmai programját, amelyekre 1280 fő volt kíváncsi. Mindösszesen a társulati rendezvényeinken cca. 5800 fő vett részt.
* Három új együttműködési megállapodás megkötése, és három új jogi tag megnyerése, a Földtudományi Civil Szervezetek Szövetségének (FöCiK) eredményes működtetése
* Az Általános Földtani Szemle (1971-1995) és az Őslénytani viták (1963-1993) évfolyamainak az Országos Széchenyi Könyvtár EPA portálján (on-line) térítésmentes nyilvánossá tétele.
* a Társulat ügyrendjének kidolgozása, harmonizálása az Alapszabállyal, a Választmánnyal történő elfogadtatása
* az „Év ásványa” és az „Év ősmaradványa” sikeres megszervezése
* Szabó József mellszobrának elkészítése közadakozásból, a szobor ünnepélyes elhelyezése a sírján, a Fiumei úti temetőben

**Köszönetnyilvánítás**

Köszönetet mondok a területi szervezetek, a szakosztályok és a bizottságok elnökeinek, titkárainak és tagjainak, továbbá az önkéntes tevékenységet végző tagtársainknak és a Titkárság dolgozóinak a 2015-ben elvégzett munkájukért és a megtapasztalt kiváló együttműködésért.

Budapest, 2015. március 06.

 *Cserny Tibor s.k.*

*főtitkár*